
הודעה לתקשורת:
משלחת מטעם ממשלת הודו ביקרה ברשות נחל הקישון


משלחת בכירה מטעם ממשלת הודו ביקרה היום ( א') ברשות נחל הקישון במטרה ללמוד ולהתרשם מהליך השיקום הייחודי והמורכב שביצעה הרשות.

המשלחת כללה 31 פקידי ממשל מהודו שהגיעו לישראל במסגרת שיתופי פעולה מטעם סוכנות הסיוע הלאומית של ישראל, משרד החוץ (מש"ב). הארגון משמש כמרכז הדרכה חקלאי בינלאומי הפועל בקרב מדינות שונות בעולם. את הביקור ארגנו ד"ר ליאור אסף מנהל מדעי בתחום המים ממשרד החוץ בשגרירות ישראל בהודו ותמי ערן- שושן, ראש החטיבה הצרפתית בארגון מש"ב. 
המשלחת ביקרה בשבוע האחרון במספר אתרים בישראל בתחום המים והטיפול בשפכים ובחרה את הקישון כדוגמה לאתר מוביל שעבר מהפך מנחל מזוהם לנחל המקיים מערכת חיים עשירה. חברי המשלחת הביעו התעניינות רבה בהליך השיקום המורכב משילוב של טיפול באיכות המים ושיקום אקולוגי סביבתי. המשלחת מהודו מנתה בעלי תפקידים ממשרדי הממשלה ומארגונים ורשויות המתמחים בשיקום נחלים, טיהור שפכים ותשתיות, ובנושאי סביבה, לרבות בכירי ממשל האחראים לשיקום נהר הגנגס.
אנשי רשות הקישון סקרו בפני האורחים את ההיסטוריה של הנחל, אופן שיקומו והתוכניות העתידיות לפיתוחו למען הציבור הרחב. 

המשלחת החלה את ביקורה בפארק הקישון ושמעה הסבר מפורט ממנכ"לית הרשות, שרון נסים ומראש תחום סביבה ברשות, איתן צנטנר, בדבר הטיפול בשפכי המפעלים והתוכניות הממשלתיות להוצאת התעשייה הכבדה והשיקום המלא של האתר, כולל התוכניות להקמת פארק מורד נחל קישון והפארק המטרופוליני שהנחל במרכזו. לאחר מכן, ערכו חברי המשלחת שייט במורד הנחל וצפו מקרוב במלחת הקישון, התוואי ההיסטורי של הנחל ובמתקני הטיפול של המפעלים הפטרוכימיים ומכון הטיהור של חיפה.

לדברי מנכ"לית רשות נחל הקישון, שרון נסים: "שמחנו לארח את המשלחת המכובדת. זאת לא הפעם הראשונה בה משלחות ממדינות ברחבי העולם מגיעות לרשות הנחל ומתרשמות מהעבודה המקצועית שלנו שתוצאותיה ניכרות בשטח. אנו שמחים מאוד להוות דוגמה עולמית לשיקום של מערכת אקולוגית אקווטית (מימית). לצערנו, אנו נאלצים להתמודד עם גופי ענק דורסניים הפוגעים בנחל ובסביבתו, בניסיון להקים מחסני ענק לוגיסטיים נמליים בגדות הנחל, תוך פגיעה בערכי הטבע במקום ובכלל תושבי האזור".

